OPPDRAG SYMBOLJAKT

Tidsramme: 20 min

# Åpen samtale

Hva er et symbol? Hvilke symboler kjenner barn? Spør tårnagentene om de kommer på noen symboler utenfor kirken, i hverdagen og på skolen. Vis eventuell noen kjente symboler på bilder, som hjerte, skilt osv. Spør om de ser noen symboler i kirken – og om de vet hva det betyr.

(Flere tips og inspirasjon om symboler finner du i Tips til planlegging av gudstjenesten og i Oppd(r)ag Kirkerommet. Under Planlegging finner du litteratur til temaet.)

# Agenttips

Presenter tre viktige agenttips, som er viktige i gjennomføringen av oppdraget:

* Let, så skal dere finne
* Ha øyne og ører åpne
* Samarbeid

# Oppdraget

Oppdraget i symboljakten er å finne flest mulige symboler i og rundt kirken, ved hjelp av lommelyktene. En fra hver gruppe, som har fått spesiell opplæring, kan få i oppdrag å ta bilder av symbolene, med mobil eller kamera. Agentene kan også bruke notatbøker til å tegne symbolene de finner.

Når agentene samles igjen, kan for eksempel hver gruppe fortelle om et symbol de fant under sin symboljakt. Kanskje har de også et forslag til hvordan man kan forstå dette symbolet?

Lederne som følger med gruppa skal i størst mulig grad la tårnagentene styre, men selvsagt svare på spørsmål. Dersom lederen ikke vet hva, eller om noe er et symbol, går det helt fint – det skaper en fin undredialog i gruppa.

Etterpå tar en av lederne ansvar for å samle utvalgte bilder på en powerpoint som kan vises under gudstjenesten og/eller kirkekaffen søndag.

# Mulige elementer i kirken

* Prekestolen
* Dåpsfatet/døpefonten
* Lysestaker
* Lysgloben
* Kirketårnet
* Greske bokstaver eller andre tegn
* Kors
* Altertavlen
* Prestens klær og fargene og bokstavene eller tegnene på klærne
* Dukene
* Nattverdkalken
* Blomstene
* Alterringen
* Interiøret, kunsten og utsmykningen i kirken ellers.

Les kapittelet om Kirkerommet i *Liturgisk verksted for barn*. Heftet ligger gratis i Ressursbanken.

# Symbolforklaring

**Les *Kristne symboler – en elementær innføring* av Ragnar Skottene for grundig innføring.**

Det går også an å søke på snl.no for å finne betydnignen av et symbol, eller bruk dansk symbolleksikon: <http://denstoredanske.dk/Symbolleksikon>

Her er en rask innføring i noen kristne symboler:

* **Fisken**: Det første kristne symbolet, og var et hemmelig tegn for de første kristne, for å spørre om den andre var kristen. Fisken ble til på grunn av bokstavkombinasjonen: ordet ICHTYS (Jesus Kristus Guds Sønn Frelser), som betyr fisk på gresk.
* **Korset**: Korset var en av de verste måtene å henrette fanger og forbrytere på, og betydde en lang og pinefull død. Korset symboliserer vår tro på Jesu død for vår skyld.
	+ **Den lidende Jesus**: Et kors med Jesus hengende på, symboliserer den lidende Jesus som døde for våre synder.
	+ **Den oppstandne Jesus**: Et tomt kors symboliserer den oppstandne Jesus som har vunnet over døden.
* **Kristusmonogram**. Kristusmonogrammet er en X og en P satt sammen. På gresk er dette tegnene for K (chi) og R (ro), som er de første bokstavene i navnet Kristus.
* **Alfa og omega**: Første og siste bokstaven i det greske alfabetet, og viser at Kristus er begynnelsen og slutten.
* **Due**: Symbol på den hellige Ånd. Da Jesus ble døpt av døperen Johannes, viste den hellige ånd seg som en due. Korset og duen er de fremste økumeniske symbolene, som brukes i alle kristne kirker.
* **Ild**: Gud viste seg gjennom ild for Moses i den brennende busken, og som en ildsøyle for israelsfolket i ørkenen. På pinsedagen kom den hellige Ånd som ildtunger på hodene til disiplene.
* **Lysglobe**: Jesus er verdens lys.
* **To lys på alteret**: Jesus er sann gud og sant menneske / Jesus er verdens lys for både jøder og ikke-jøder.
* **Påskelys**: Blir tent i påsketiden og mange kirker tenner dåpslys ut fra kristuslyset.
* **Trekant med øye**: Øyet er et av de eldste symbolene på Gud: Gud er alltid hos oss og ser oss alltid. De tre sidene i trekanten symboliserer treenigheten: Gud, Jesus og Den Hellige Ånd.
* **Hånd**: Et av de eldste og mest vanlige symbolene på Gud (bare tenk på skapelses-bildet i Peterskirken). Guds hånd rekkes til oss for å være oss nær og hjelpe oss.
* **Lutherrose:** Opprinnelig Martin Luther sitt personlige segl, men ble allment for den lutherske kirke. Korset i hjertet symboliserer troen på Jesus. Det røde hjertet viser liv og kjærlighet. Den hvite rosen representerer glede og fred. Blåfargen reflekterer himmelens herligheter, og gullringen symboliserer evighet og uendelig rikdom.
* **Hyrde/sauer:** Henspiller på lignelsen om den bortkomne Sau, og Jesu ord om at han er den gode hyrde som passer på.
* **Lam:** Jesus Kristus er «guds lam som bærer verdens synd», som blir ofret for å frelse verden. Refererer til lammet som ble slaktet i Egypt når Gud gikk forbi de som hadde slaktet et lam.
* **Tre:** Det guddommelige tallet (treenigheten)
* **Fire:** Den skapte verden (fire verdenshjørner)
* **Fem:** Adventsstjerner har ofte fem kanter: En for hvert verdenshjørne, og den femte «rett ned» på stallen i Betlehem: Jesus ble født i Betlehem for hele verden.
* **Syv:** Syvarmet lysestake, syv i kunsten: det symbolske tallet for Guds openbaring (3+4), og symboliserer det fullkomne: I bibelen: syv skapelsesdager, syv lysestaker, syv menigheter osv.
* **De fire evangelistene:** Engel, Løve, okse og ørn. Hentet fra Esek 1,4-10 og Åp 4,2-8.
* **Tornekrone:** Jesu lidelse
* **Hjerte:** Kjærlighet – Jesu hjerte er et symbol på hans kjærlighet og levende nærvær.
* **Kirkeskipet:** Refererer til Noahs ark og understreker at kirken er et sted der frelsen når menneske.
* **Maria:** Et viktig bilde for kirken – Kirken blir sett på som de troendes mor.
* **Liturgiske farger.**
	+ Rød: Pinsen (ild) og martyrdager (blod)
	+ Hvitt: Glede, fest og renhet. Jul og påske.
	+ Fiolett: Forberedelse, oppgjør, sorg. Advent, faste og gravferd.
	+ Grønn: Vekst og liv. Vanlige kirkeårsdager.
* **Trikvetra**: Tre ovaler bundet sammen. Førkristent symbol med tre ichtyssymboler bundet sammen. Symboliserer treenigheten.
* **Peter**: Framstilt med nøkler eller et oppned kors.
* **Apostelen Johannes**: Framstilt med et giftbeger med en orm i (legende).
* **Paulus**: Framstilt emd et sverd eller bok.